CELEX: 32022D0464
Language: lt
Date: 2022-03-21 00:00:00
Title: Tarybos įgyvendinimo sprendimas (ES) 2022/464 2022 m. kovo 21 d. kuriuo iš dalies keičiamas Įgyvendinimo sprendimas 2013/54/ES dėl leidimo Slovėnijos Respublikai toliau taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio

2022 3 23   
               
               
                  LT
               
               
                  Europos Sąjungos oficialusis leidinys
               
               
                  L 94/4
               
            
         TARYBOS ĮGYVENDINIMO SPRENDIMAS (ES) 2022/464
         2022 m. kovo 21 d.
         kuriuo iš dalies keičiamas Įgyvendinimo sprendimas 2013/54/ES dėl leidimo Slovėnijos Respublikai toliau taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos (1), ypač į jos 395 straipsnio 1 dalį,
         atsižvelgdama į Europos Komisijos pasiūlymą,
         kadangi:
         
                     (1)
                  
                  
                     pagal Direktyvos 2006/112/EB 287 straipsnio 15 punktą Slovėnija nuo pridėtinės vertės mokesčio (toliau – PVM) gali atleisti apmokestinamuosius asmenis, kurių metinė apyvarta neviršija 25 000 EUR sumos;
                  
               
                     (2)
                  
                  
                     Tarybos įgyvendinimo sprendimu 2013/54/ES (2) Slovėnijai buvo leista nustatyti specialią priemonę, kuria nukrypstama nuo Direktyvos 2006/112/EB 287 straipsnio 15 punkto, iki 2015 m. gruodžio 31 d. ir nuo PVM atleisti apmokestinamuosius asmenis, kurių metinė apyvarta yra ne didesnė kaip 50 000 EUR (toliau – speciali priemonė). Specialios priemonės taikymas buvo pratęstas du kartus – paskutinį kartą jis buvo pratęstas Tarybos įgyvendinimo sprendimu (ES) 2018/1700 (3) iki 2021 m. gruodžio 31 d.;
                  
               
                     (3)
                  
                  
                     raštu (jį Komisija užregistravo 2021 m. spalio 27 d.) Slovėnija paprašė leidimo toliau taikyti specialią priemonę iki 2024 m. gruodžio 31 d. – termino, iki kurio valstybės narės į nacionalinę teisę turi perkelti Tarybos direktyvą (ES) 2020/285 (4). Remiantis ta direktyva, nuo 2025 m. sausio 1 d. valstybės narės galės netaikyti PVM prekių tiekimui ir paslaugų teikimui, vykdomam apmokestinamųjų asmenų, kurių metinė apyvarta konkrečioje valstybėje narėje neviršija 85 000 EUR arba lygiavertės sumos nacionaline valiuta ribos;
                  
               
                     (4)
                  
                  
                     pagal Direktyvos 2006/112/EB 395 straipsnio 2 dalies antrą pastraipą Komisija 2021 m. lapkričio 15 d. raštu perdavė Slovėnijos prašymą kitoms valstybėms narėms. 2021 m. lapkričio 16 d. raštu Komisija pranešė Slovėnijai turinti visą prašymui įvertinti būtiną informaciją;
                  
               
                     (5)
                  
                  
                     speciali priemonė atitinka Direktyvą (ES) 2020/285, kuria siekiama sumažinti mažosioms įmonėms tenkančią prievolių naštą ir išvengti konkurencijos iškraipymų vidaus rinkoje;
                  
               
                     (6)
                  
                  
                     speciali priemonė apmokestinamiesiems asmenims nebus privaloma ir jie galės pasirinkti taikyti įprastines PVM procedūras pagal Direktyvos 2006/112/EB 290 straipsnį;
                  
               
                     (7)
                  
                  
                     remiantis Slovėnijos pateikta informacija, speciali priemonė turės tik nežymų poveikį bendrai galutinio vartojimo etapu Slovėnijos surenkamų mokestinių pajamų sumai;
                  
               
                     (8)
                  
                  
                     įsigaliojus Tarybos reglamentui (ES, Euratomas) 2021/769 (5), PVM nuosavų išteklių ataskaitoje Slovėnija nebeturės apskaičiuoti kompensacijos nuo 2021 finansinių metų;
                  
               
                     (9)
                  
                  
                     atsižvelgiant į tai, kad speciali priemonė teigiamai poveikė su PVM susijusių prievolių supaprastinimą, nes ja buvo sumažinta tiek mažųjų įmonių, tiek mokesčių institucijų administracinė našta ir reikalavimų laikymosi išlaidos, ir tai, kad nedaromas didelis poveikis bendroms surenkamoms PVM pajamoms, Slovėnijai turėtų būti leista toliau taikyti specialią priemonę;
                  
               
                     (10)
                  
                  
                     specialios priemonės taikymas turėtų būti riboto laikotarpio. To laiko turėtų pakakti, kad Komisijai būtų galima įvertinti dabartinės ribos veiksmingumą ir tinkamumą. Be to, pagal Direktyvos (ES) 2020/285 3 straipsnio 1 dalį ne vėliau kaip 2024 m. gruodžio 31 d. valstybės narės turi priimti ir paskelbti įstatymus ir kitus teisės aktus, būtinus, kad būtų galima laikytis tos direktyvos, kuria iš dalies keičiama Direktyva 2006/112/EB, 1 straipsnio, o nuo 2025 m. sausio 1 d. tas nuostatas taikyti. Todėl tikslinga leisti Slovėnijai taikyti specialią priemonę iki 2024 m. gruodžio 31 d.;
                  
               
                     (11)
                  
                  
                     siekiant išvengti bet kokių trikdžių, Slovėnijai turėtų būti leidžiama toliau nepertraukiamai taikyti specialią priemonę. Todėl prašomas leidimas turėtų būti suteiktas nuo 2022 m. sausio 1 d., kad būtų toliau sklandžiai taikoma ankstesnė Įgyvendinimo sprendimu 2013/54/ES nustatyta tvarka;
                  
               
                     (12)
                  
                  
                     todėl Įgyvendinimo sprendimas 2013/54/ES turėtų būti atitinkamai iš dalies pakeistas,
                  
               PRIĖMĖ ŠĮ SPRENDIMĄ:
         
            1 straipsnis
            Įgyvendinimo sprendimo 2013/54/ES 2 straipsnio antra pastraipa pakeičiama taip:
            „Jis taikomas nuo 2013 m. sausio 1 d. iki 2024 m. gruodžio 31 d.“
         
         
            2 straipsnis
            Šis sprendimas įsigalioja pranešimo apie jį dieną.
         
         
            3 straipsnis
            Šis sprendimas skirtas Slovėnijos Respublikai.
         
         
            Priimta Briuselyje 2022 m. kovo 21 d.
            
               
                  Tarybos vardu
               
               
                  Pirmininkas
               
               J. BORRELL FONTELLES
            
         
         
            (1)  OL L 347, 2006 12 11, p. 1.
         
            (2)  2013 m. sausio 22 d. Tarybos įgyvendinimo sprendimas 2013/54/ES, kuriuo Slovėnijai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 22, 2013 1 25, p. 15).
         
            (3)  2018 m. lapkričio 6 d. Tarybos įgyvendinimo sprendimas (ES) 2018/1700, kuriuo iš dalies keičiamas Įgyvendinimo sprendimas 2013/54/ES, kuriuo Slovėnijos Respublikai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 285, 2018 11 13, p. 78).
         
            (4)  2020 m. vasario 18 d. Tarybos direktyva (ES) 2020/285, kuria iš dalies keičiami Direktyva 2006/112/EB dėl pridėtinės vertės mokesčio bendros sistemos, kiek tai susiję su specialia mažosioms įmonėms skirta schema, ir Reglamentas (ES) Nr. 904/2010, kiek tai susiję su administraciniu bendradarbiavimu ir keitimusi informacija tinkamo specialios mažosioms įmonėms skirtos schemos taikymo stebėsenos tikslais (OL L 62, 2020 3 2, p. 13).
         
            (5)  2021 m. balandžio 30 d. Tarybos reglamentas (ES, Euratomas) 2021/769, kuriuo iš dalies keičiamas Reglamentas (EEB, Euratomas) Nr. 1553/89 dėl galutinių vienodų nuosavų išteklių, kaupiamų iš pridėtinės vertės mokesčio, surinkimo priemonių (OL L 165, 2021 5 11, p. 9).